ตลท.เผยเดือนม.ค.59 SET Index เพิ่มขึ้น 1% ดีกว่าภูมิภาค
ตลท.เผยเดือน ม.ค.59 SET Index ปรับตัวขึ้นมาปิดที่ 1,300.98 จุด เพิ่มขึ้น 1% จากสิ้นปีก่อน ซึ่งเป็นการปรับเพิ่มขึ้นมากที่สุดในภูมิภาค ขณะที่ภาพรวมยังได้รับผลกระทบจากความกังวลเกี่ยวกับการชะลอตัวของเศรษฐกิจจีน-ราคาน้ำมันดิบ
10 ก.พ. 2559

ตลาดหลักทรัพย์แห่งประเทศไทย (ตลท.) สรุปภาพรวมภาวะตลาดหลักทรัพย์เดือนม.ค.59 พบว่า SET Index ปรับตัวขึ้นมาปิดที่ 1,300.98 จุด เพิ่มขึ้น 1% จากสิ้นปีก่อน ซึ่งเป็นการปรับเพิ่มขึ้นมากที่สุดในภูมิภาค ขณะที่ภาพรวมยังคงได้รับผลกระทบจากความกังวลเกี่ยวกับการชะลอตัวของเศรษฐกิจจีน และราคาน้ำมันดิบในตลาดโลกที่ปรับตัวลดลงต่ำกว่า 30 ดอลลาร์สหรัฐ/บาร์เรล ต่ำสุดในรอบ 12 ปี
อย่างไรก็ดีตลาดหลักทรัพย์ไทยยังได้รับปัจจัยบวกจากผลการประชุมธนาคารกลางสหรัฐ (เฟด) ที่มีแนวโน้มชะลอการขึ้นดอกเบี้ย ประกอบกับการลดดอกเบี้ยนโยบายของธนาคารกลางญี่ปุ่นอยู่ที่ -0.1% ครั้งแรกในประวัติศาสตร์
ด้านมูลค่าหลักทรัพย์ตามราคาตลาดรวม (Market capitalization) ของ SET และ mai อยู่ที่ 12.73 ล้านล้านบาท เพิ่มขึ้น 0.7% จากสิ้นปีก่อน โดยเป็นมูลค่าหลักทรัพย์ตามราคาตลาดรวม ของ SET อยู่ที่ 12.42 ล้านล้านบาท เพิ่มขึ้น 1.08% ขณะที่ mai อยู่ที่ 3.15 แสนล้านบาท ลดลง 2.73% จากเดือนก่อน ขณะที่มูลค่าซื้อขายเฉลี่ยต่อวันของ SET และ mai อยู่ที่ 44,355 ล้านบาท เพิ่มขึ้น 6.5% จากเดือนก่อน
ส่วน Forward P/E ของ SET อยู่ที่ 13.09 เท่า และ mai อยู่ที่ 17.76 เท่า โดยอัตราเงินปันผลตอบแทนของ SET อยู่ที่ 3.53% และ mai อยู่ที่ 1.32% ณ สิ้นเดือนม.ค.59 สำหรับนักลงทุนต่างประเทศขายสุทธิ 8,319 ล้านบาท ลดลงจากที่ขายสุทธิอยู่ที่ 32,495 ล้านบาทในเดือนธ.ค.58
ทั้งนี้ บริษัทจดทะเบียนใน SET และ mai มีมูลค่าระดมทุนรวม 6,244 ล้านบาท ซึ่งมูลค่าระดมทุนทั้งหมดมาจากการระดมทุนในตลาดรอง
สำหรับภาวะตลาดสัญญาซื้อขายล่วงหน้า ในเดือนม.ค. พบว่าตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 213,128 สัญญา ลดลง 24.2% จากเดือนก่อนหน้า ส่วนใหญ่มาจากการซื้อขายที่ลดลงของ Single Stock Futures และ SET50 Index Options